  Виталий Пронин Е. СоловьёваКультура удысысь дано ужась, Алнашысь Литературая но историяя музейысь наукая ужась Елена Соловьёва алнаш калыклэсь гинэ сюлэмзэ ӧз вырӟыты ни, кунгож сьӧрысь куноосты но паймытъя. Арлы быдэ музей пыр потэ 5 сюрс 600 адями. Уно аръёс ӵоже со та музеен кивалтӥз. Али но солэсь историзэ узырмытэ. Елена Васильевна сюлмаськемен, утемын вашкала арбериос, люкамын экспонатъёс.Артист ӧз пӧрмыПичи дыръяз Лена ӧжыт гинэ выйытэк кылиз. Туймы шур дурын алнаш нылкышноос азьвыл гылъясько вал. Со понна нимысьтыз пур нерге но лэсьтылӥзы. Ӵапак со пур вылысен пичиос шуре тэтчаллязы. Лена уяны уг быгаты ке но, Туймы дуре дыртылӥз. Пур котырын вуэз сокем мур ӧй вал кадь. Соин ик со но, эшъёсызлэсь адӟем карыса, вуэ зымылӥз. Огполаз паймыса учкиз ик: малы ай та пиос, туж кескич уӵертыло, куспазы маке серекъяло. Мед учкозы ойдо шуыса, нылаш вуэ тэтчиз но, йырыныз валче вуэ кошкиз, пыдъёсыз муозь ӧз сузе. Куалектэменыз потыны уг быгаты ни. Пиос выж улысь музъемез ӝытаз гудӥллям, шудыны малпаса. Лена уг тоды ни, кин сое вуысь поттӥз. Огзэ уг вунэты: трос ву ньылэмысьтыз, лэся, ньылоныз ӵабъям кадь вал, куараез ик пуксиз.- Соку туж курдай, кырӟаны уг быгаты ни шуыса, - тодаз вае Елена Васильевна. - Мон туж кырӟась вал. Одӥг но ӝыны ареслы бадӟымгес Валя апаеным, нылпи садысь бертыкумы но, урам трос кырӟаллямы. Куара жингрес, кыдёке шуккиське. Вӧзтӥ ортчисьёс дугдо но мыняса кылзо вал.Доре куноос лыкто ке, монэ но Валя апайме пукон вылэ султыто ни вал, кырӟалэ шуыса. Мылкыд ик ӧръяськылӥз. Тужгес но мынам. Возьдаськонэз ик ӧй тодылы кадь. Соин но, лэся, атае огпол, тыбырам топ-топ вешаса, шуиз: артист луод, дыр, тон. Со верамез йырам кылиз. Артист луон мылкыдын пӧзьыны кутски. Пионер.Азьвыл пӧртэм ёросъёсысь артистъёс республи-каетӥ спектакльёсын ветло вал. Огпол Алнаше сарапулъёс вуизы, гостиницае дугдӥзы. Свердловскысь артистъёсты дасянъя училищее пырон мылкыдын улӥсько вал бере, ӝыт доразы мынытэк ӧй чида. Малпай, тодо, кельше-а улонзы. Яра шуизы ке, анай-атаелэсь курисько 8-тӥ класс бере Свердловске. Учкисько но, нылкышноос кин мар каре: огез керттӥське, мукетыз пужыятӥське. Тусъёссы жадемын. Сцена вылысь бурдъяськем артистъёслы воксё уг кельшо. Соос шуизы: семьямы отын, ми татын, мар умоез? Льӧль малпанэн улӥсь муртэ таин гинэ гуньдытыны шуг вылэм, лэся. Малпай: будӥ ке, мунё театрын ке но ужало. Но 8-тӥ класс бере анай-атае монэ бордысьтызы нокытчы ӧз лэзе.Бадӟым классъёсын дышетскыкум ни, эше лӧп-кытъяны кутскиз: Ижысь культурая училищее мын. Студентъёс мар но уг каро, пе, отын: концертъёсын потало, шулдыръясько, кыр-ӟало, тыныд туж кельшоз.Училищее шудыса кадь туж капчиен пыри. Культпросветысь омыр зэмен ик юн кельшиз. Кырӟам сяна, фортепианоен но, гитараен но шудыны дышетски. Артист луон мылкыдылэсь но куштӥськыны ӧй быгаты. Удмурт театре ялан ветлӥсько вал. Массовкаын но шудылӥ. Студентъёс пӧлысь туж шерезлы сыӵе шуд усьылэ, нош монэ сцена вылысен гитараен шудытъязы-кырӟатъязы. Уката ик кылӥ: артистъёсты дасянъя курсъёсы пиналъёсты люкало. Мон но мыно, малпай. Тодон-валанмес эскерыса, экзамен ортчытӥзы. Мон 3-тӥ турзэ ортчи ни вал. Соку нош ик мылкыдме пожаны ӧдъязы: сцена вылысь чебер улонэн гинэ кӧттэ уд тыры, шуизы, аслыд мукет удыс бырйы. Соку, оло, нырысьсэ адӟи, макем ёрмыса уло артистъёс. Куд-огез кык-куинь ужын но тыршылӥз семьязэс сюдон понна. Малпай: мынам ӟудыса улэме уг поты.Карт сьӧры - куинь арлыУчилищеез йылпумъямез бере Лена Алнаше бертӥз. Ёрос администрациысь культурая ёзэн кивалтӥсьСемьяез.Людмила Посадова кизэ кутӥз но шуиз: клубын ужась уг тырмы, лыкты. Нылаш дышетскемезъя режиссёр, нош сыӵе ставказы ӧвӧл. Концертъёсы пыриськон, агитбригадаен ӵош бусыостӥ ветлон... Улонзэ син шораз мукет сяменгес пуктэ вал. Соин но клубын маке ӧз тырмылы кадь. Быдэс ёрослы зэмос режиссёр сямен кыӵе ке праздник радъямез потылӥз. Толэз келян ужрадэз ортчытыны оскизы вал. Шулдыр пӧрмиз. Но отӥяз сое льӧль малпанъёсысьтыз музэ кыскыны ӧдъязы.- Клубын егитъёс понна кылдытэмын вал кырӟанъя но инструментъёсын шудонъя ансамбль, - веранзэ азьланьтэ Елена Соловьёва. - Отысь пияш мынэсьтым огпол юа: малы, пе, тынад туганэд ӧвӧл. Кинэн ветлом, нокин но учкымонэз ӧвӧл, шуи. Соку пиосын йырин ӧй вал мыным. Нош со вань, шуэ, Сергей Соловьёв, со но огназ, ог-огдылы туж тупалоды. Сергей но ансамбле ветлэ вал. Оло, ачиз ик дорам сыӵе разведка ысъяз - уг тодӥськы. Но со дырысен шораз учкылыны ӧдъяй. Сергей но бордысьтыз ӧз лэзьы ни. Быземе но та ик луиз, лэся. Агитбригадаын.Мон улонме Алнаш черкогуртлэсь палэнын уг адӟиськы вал. Но Ижысь гурт удысъя институтэз йылпумъямез бере Сергеез Асан совхоз-техникуме ыстӥзы. Сьӧраз мынонтэм понна олокыӵе но муг утчалляй. Но Сергей шуиз: кытын карт, отын ик кышно но улыны кулэ. Асме буйгатӥ: 3 арлы гинэ сьӧраз мыно, тамында дыр ӵоже егит специалистъёсты направлениея ужато ук.Инкуазез но чебер кадь, но Асанын оломаиз сюлэмам ӧз лякиськы. Техникум клубын ужез радъяны но капчи ӧй вал. Быдэс клубын 2 ужась: мон но баянист. 15-сен 22 часозь, куддыр солэсь но кема ужаллямы. Эшшо ке студентъёслэсь улонзэс но радъяно вал, кружокъёс ортчытъяно. Аслам кык пиналы. Кытчы соосты кельтод? Сьӧрам ик гыж-кал нуисько вал. Картэ сьӧры но ысъялляй. Нош командировкаосы кошкыкуз, котьмар кар. Нылпиос жаль ке но пото, сьӧре нуытэк ӧвӧл.Огпол Сергей ӧз чида но шуиз: нылпиосын анай пукыны кулэ, клубын уд ни ужа. Кылзӥськи. Ас поннам ялан малпай: техникумысь одно ик кошко. 3 ар ортчиз но, ӝутӥськи но вордскем палъёсам бертӥ. Картме Асанысь лэземзы уг поты вал. Но амалыз ӧйлась ни. Зэм, кылзэ вераз ик: клубе кутскыны эн ик малпа.Алнаш библиотекаын инты вал. Татын но мон кыко ар пала ужаса вуттӥ. Но отӥяз шуизы: ёросэ егит библиотекарьёс берто, соослы интыдэ бушатоно луод. Кужмысь возиськом шат? Кӧты но ӝож луиз, лэся, монэ специалистэн уг лыдъяло шуыса. Пермьысь культурая институтэз но ужан вискам йылпумъяй ни вал.Астэ утчанУлон Елена Васильевнаез «Алнашский колхозник» газетлэн редакцияз вуттӥз. Выль коллектив сое туж капчи пумитаз, аслыз но ёросэтӥ ветлыны, адямиосын тодматскыны, гожъяськыны туж яраз вал. Но татын но солэн интыез аслаз вылымтэ.- Монэ культура удысын тыршисьёслэн профсоюзылэн ёрос комитетэзлы кивалтӥсе бырйизы, - шуэ Елена Васильевна.- Дышетскыны Иже мыноно. Автобусэ тупамы шаерысьтымы изобразительной искусствоосъя музейлэн Алнаш ёзэтысьтыз смотрителен Анна Яковлеваен. Соку Ижын но Алнашын гинэ ужаз сыӵе аспӧртэм музей. Нылкышно юалляськыны кутскиз, кытын ужасько шуыса. Милям, пе, музеямы директормы ӧвӧл, ойдо. Мар кароно? Картэ пумит ӧвӧл. Но мар шуом мон редакциын? Али гинэ лыктӥ но кошкисько ни? Возьыт но кадь. Но собере пиналъёсме малпаны кутски. Ёросэтӥ ветлыку, соосты куддыр садысь но басьтыны беромисько.Музейын гань-ганьгес луоз, нокытчы потано уз луы. Кин соку тодэ вал, палэнысен гинэ ваньмыз капчи адӟиське шуыса. Уж дурын.Зэм, луэ вал, гань-гань кариськыса, астэ малпаса гинэ, пукыны. Шаерысьтымы художникъёслэсь суредъёссэс ваё, соосты ошылы но калыклы потты. Ма но со вераны быгаты на котькудӥз сярысь. Но мынам потӥз алнаш нылпиосты искусство борды кыскеме. Соин ик ёросысьтымы художникъёсын пумиськонъёс радъяны кутским. Али но та ужмы азьланьтӥське.Огпол Румыние ветлӥ. Отысь музейёсын тодматски но, Алнаше бертыса, адӟемме ӵош ужась эшъёсылы верай. Ваньмы бурдъяськимы: кунгож сьӧрын кадь ик кылдытоно усьтэм инбам улын музей. Соку музейлэн 50 сотка музъемез вал. Куала, мунчо, удмурт культуралы сӥзем корка ӝутэме туж потэ вал. Куноосты пумитаны фольклор ансамбль но кылдытӥм (али со «Даур» нимаське).Мылкыд ӝутӥськемен, рос-прос изьыны но ӧй быгаты ни. Но кытчы ваньмаз вуттӥськод: кивалтод но, экскурсиос но ортчытъялод? Эшшо ке мон туж пӧсекъясь нылкышно. Вамыштӥ культура удысысь дано ужась Вячеслав Булдаков дӥне. Вази: Вячеслав Михайлович, милемлы кивалтӥсь кулэ, кутске мон интые, нош мон научной сотрудник луо, творчествоен выро. Мон сямен, соку ик лӧптыса, ӧз басьтӥськы. Но соглаш кариськиз.Но соку усьтэм инбам улын музей кылдытыны таки ӧз пӧрмы. Уксё ӧз висъялэ. Музъем вань, мылкыд уртче, нош малпанэз улонэ пыӵатыны луонлык нокыӵе ӧвӧл. Оло, малпанъёсме кивалтӥсьёс дорозь рос-прос вуттыны ӧй быгаты, кулэ кылъёс ӧй шедьты. Ма, со вакытэ, оло, культураез рос-прос дунъяны быгатӥсез но ӧз сюры. Зэм, со дыре ик ӝужаны кутскиз Лудорвай музей-заповедник. Кыӵе милям соку сюлэммы бугыръяськиз! Музейын - тунсыко уж.1991-тӥ арын суредаськон искусствоосъя музей ӧрзэ воштӥз но шаертодон бордын ужаны кутскиз. Вераны гинэ капчи: кутскиз. Нокыӵе материалъёс ӧвӧл, экспонатъёс туж ӧжыт. Маин калыкез гочатод? Буш юртэ экскурсие уд ӧтьы ук. Уката ик Алнаше трос вуылыны кутскизы кунгож сьӧрысь куноос. Удмуртъёслэсь улэмзэс адӟыны шуыса, али ке но лыкто. Пыжиськемен но кырӟанэн гинэ уд пумита ук.Гуртъёстӥ ужасьёсыным ӵош ортчоно кариськи. Коркась корка, вашкала арбериоссэс юаса, ветлӥ. Нырысь малпай вал: адямиос но мылкыдыным бурдъяськозы, историлы арберизэс сётозы. Уката ик арбери понна уксё но тырылӥм ук. Но улонын мукет сямен луыса кошкиз. Витьымтэ куноез капчи мылкыдын нокин ӧз возьма. Куд-огез капказэ ик уг усьты вал, милям номырмы но ӧвӧл, шуылӥзы. Сётӥсез но куддыр арберизэ берен курылӥз, асьсэлы со, оло, сокем кулэ ке но ӧй вал.Огпол пиосмурт вашкала чассэ сётӥз. Туж чебер вал со. Пиез городысь бертэм но керетыны кутскем, малы доброез тус-тас кариськод шуыса. Лыктӥз но нуиз. Нош кӧня чалмаосты кузёоссы берен курылӥзы. Миськиськод, утялтӥськод, экспонатэ гожтӥськод, палэнысен чебер адӟиськыны кутске, лэся, но берен куремзы потыны кутске. Кӧня валэктон уж нуиськиз, арберизэс утёмы шуыса.Огполаз кылӥськиз: артысь Грак ёросысь бырись Сайка гуртын вашкала партаоссы сисьмо, егитъёс отын шудон инты кариллям. Со партаос, пе, 1898-тӥ арын басьтэмын ай. Мылкыд ӝутӥськиз огзэ ке но музеямы вайыны. Но маин? Техникаен нокин уг юртты. Мылкыдме усьтӥ Ижысь шаертодонъя музейын ужасьёслы. Соос но лӧптӥзы, милемлы но, пе, сыӵе парта кулэ, грузовой машина келязы. Сайкаысь школае вуимы. Воксё паймемын вал мон: выжъёсыз гинэ но плиткалэсь лэсьтэмын. Кин ке гур бордысь кирпичсэ бералляны вырем, но вормымтэ. Ми кӧня ке плитказэ кутӥмы соку. 2 парта сьӧрамы басьтӥмы. Табере республикаямы 2 гинэ сыӵе 4 интыен парта утиське.Туннэ музеямы 4 сюрс экспонатмы ни. Утчаны, люканы но татын утьыны быгатӥмы Г. Красильников писательлэсь но А. Оки кылбурчилэсь фондъёссэс. Ваньмыз со дэмен но ог-огмес валаса тыршемен. Ужасьёс соку трос ӧй вал уго: котькуд музейлы 1 наукая ужась юнматэмын. Али но ми 3 музейлы 7 кузя гинэ. Жаль, Вячеслав Булдаковлэн ӧз поты ни дорамы кылемез. Инты нош ик бушаз. Монэ ик выльысь та уже кутскыны ёртӥзы. Егит дыръяз.КышъяськонЕлена Соловьёва музейын директор луыса 10 ар ужаз. Уксё умой уг висъяло. Ашальчи Окилы сӥзем музей юрт, Геннадий Красильниковлы сӥзем музей юрт - ваньмыз куашка. Мар кароно? Сыӵе секыт вакытэ тупаз солэн кивалтонэз.- Кивалтон - кышномурт уж ӧвӧл, - лулӟе Елена Соловьёва. - Музеез возьыны гинэ кулэ ӧвӧл уго, сое тупатъяно но: я липет вия, я кенер усе. Нош ремонтлы уксё уг сёто. Музейёс коньдон ласянь котьку шымыртэмын. Но виясь липет шоры учкыса уд пукы ук! Мар луозы экспонатъёс! Соослы нимысьтыз температура, мускыт кулэ. Воксё ӟудыку, дорысь валес котырез вайиськом, вандылӥськом, краскаен зыраськом но пась липетэз соин кышъяськом вал. Зор-кот усемлэсь кӧнялы ке юрттылӥз. Огпол шӧдыны кутски: Красильниковлэн музеяз кызь пала адями пыре ке, выж пыд улын «ветлыны» кутске. Сое юнматытэк ӧвӧл. Спонсоръёсты утчано. Музейысь наукая ужась Валентина Кирилловаен џош вазиськимы Г. Красильниковлэн пиезлы. Юрттӥз. Соку ик йырамы малпан лыктӥз: уксё поттыны амал утчано. Сотэк музейёсты возьыны шуг.2001-тӥ арын Россиысь Культурая министерствоын ужме дунъязы, грамотаен пусйизы. Шаерысьтымы музейёс пӧлысь огез устоез вал ми соку, куд-ог ёросъёс дорамы дышетскыны вуыло вал. Миым но тужгес умойёсыз радэ сюрим. Валче ужаськомы Можга, Пичи Пурга, Вавож ёросъёсысь музейёсын.Вормонъёс басьтыкумы, коллективез дунъякузы, сюлэм вылын капчи луэ: юнме ӧй ужа. Пыды зол бызьылӥсь луысал на ке, али но оломар но лэсьтысал, дыр. Оло, мултэс пӧсекъямен-сюлмаськемен ик пыдъёсы туж лябӟизы. 4 толэзь ӧй ужа. Биньгозыме Марина Князевалы оски. Али со туж быгатыса кивалтэ. Ачим туннэ научной сотрудник луисько. Но мӧзмыны маза ӧвӧл. Али аслым ачим режиссёр кадь йӧтӥсько. Весь лыдӟиськоно. Дась адӟытонэз радъяса гинэ уг луы уго. Ваньзэ аслыд лэсьтоно-малпано. Материал люкано, сценарий гожтоно. Котькуд экспонатлэсь историзэ тодоно, соосты огазеяны быгатоно. Палэнысен гинэ ваньмыз ачиз лэсьтӥське кадь, нош зэмзэ ке, со туж секыт уж. Экскурсиен лыктӥсьёс дорысьтымы чилясь синъёсын пото ке, ачим но выльысь пушйисько кадь.Алнаше пӧртэм адӟытонъёс вуыло. Ваньмыз сярысь тодыны выриськод. Юан сётӥзы ке, юмоке медад усьы кадь, собере, пиналъёслэсь тунсыкъяськонзэс но бугыртоно. Огпол пичиос юало: кытысь тӥ сомында тодӥськоды. Тӥ но лыдӟиськиды ке, оломае но тододы, шуисько.Туж секыт вакытъёсаз Елена Васильевна нылпиосыз доры дыртэ. Туннэ нылызлэн но пиезлэн нимаз коркаоссы, асьсэлэн семьяоссы ни, пиналъёссы вордӥськемын. Соос котырын выронъяз Елена Васильевна дырлэсь ортчемзэ ик уг вала. Туж яратэ на сяськаос котырын берганы. Паймымон будос шедьтэ ке, одно ик коллективаз возьматэ.- Пенсие потӥ ке, вуриськыны кутско. Пичи дыръям дӥсь басьтыны шедьтыны уг луы вал. Соин ик 5-тӥ классысен анаелы но аслым дэремъёс вурыны кутски. Модая кыӵе ке выль журнал потэ ке, сое басьтӥсько, соя выкройка лэсьтӥсько ни вал. Кролик трос вордӥськомы вал бере, куэзлэсь изьы но пӧрмытъяме вань. Берло дыре вуриськон машина доры ки ӧз сузьылы ни вал. Нош сюлэм туж кыстӥське. Алигес лякиё шобрет пӧрмытӥ.Нылкышнолэн мукет но лушкем малпанэз вань. Картэз туж чебер кырӟа но гитараен шудэ. Ачиз Елена Васильевна кемалась вунэтӥз ни крезьгуро инструментэз кияз кутылэмзэ. Выльысь дышетскемез потэ. Кыӵе шулдыр кылӥське ук ӵошен кырӟамзы.Елена Сараматова Тускуптэмъёсыз геройлэн Теги: Алнашёрос даноадямиос тршорын  